**Jimmy Bjarne Øvredal** (1940–2024) var en norsk tusenkunstner fra Øvredalen i Os i Hordaland. Han var[*når?*] lærer og undervisningsinspektør, men kjent både lokalt, regionalt og nasjonalt som dikter, radiokåsør, målmann, gårdbruker, fugleekspert, fjellvandrer og trekkspiller.

Dikter
------

Fra 1990-tallet og utover ga han ut en rekke diktsamlinger og var senere radiokåsør på NRK Hordaland i noen år. Kåseriene ble gitt ut sammen med «skjemtedikt» på til sammen fem CD-utgivelser mellom 1999 og 2003. Under dikternavnet «Vildmarkens Sön» skrev Øvredal høystemt naturpoesi med innslag av folkelig spiritualitet, landsens gudsfrykt, konge og fedreland, med versefot og ortografi hentet fra Petter Dass-epoken.[]

Under sitt eget navn er han, bortsett fra skjemtediktene, trolig mest kjent for sine vare naturdikt på klangfull nynorsk.[] Han brukte ofte enderim og krydret diktene godt fra et overflødighetshorn av dialektord og -uttrykk fra hjemdalen som i vesentlig grad har forsvunnet fra talemålet.[]

Natur- og fuglekjenner
----------------------

Øvredal var også jeger og kjent med flora og fauna på Vestlandet. Fra 1970-tallet drev Øvredal med ringmerking av fugl for Stavanger Museum og Statens viltundersøkelser. I 2002 var tallet på merkede fugler kommet opp i 40 000.

I et innslag på NRKs *Norge Rundt* i 2000 fulgte reporteren Jimmyen fra familiegården i Øvredalen og opp til «koio» en times tur opp mot fjellmassivet Sveningen.

I 2018 hadde filmen *Fuglane i folketrua* av regissørene Gunnar Bergo og Frode Fimland premiere på NRK som en del av programserien *Ut i naturen*. Gjennomgangsfigur var fuglekjenneren Jimmy Øvredal som formidler noen av de mange mytene som spinner seg rundt norske fuglearter. I romjula 2018 ble Fimlands dokumentar *Vildmarkens Søn* om Øvredal vist på NRK TV. NRKs skrev i programomtalen: «*Kva finst i kløfta mellom røyndom og folketru? Jimmy Øvredal er Vildmarkens søn og herre i sitt eige naturparadis. Poeten, bonden og musikaren lever tett på naturen og fuglane, og tolkar teikna frå himmelens baronar kvar einaste dag.*»[]

Kongens fortjenestemedalje
--------------------------

I 2010 fikk Jimmy Øvredal Kongens fortjenstmedalje i sølv.

Bøker
-----

* 1990 – *Songar or ein gammal belg* – diktsamling
* 1994 – *Gras og ugras i Gråsteinlandet* – diktsamling
* 1995 – *Utanfor allfarveg* – diktsamling
* 1998 – *Ein neve måneglitter* – diktsamling
* 2001 – *Helsing til  Sveningjen : Under Sveningstjerna*
* 2001 – *Vildmarkens søn : Klungersteenen*
* 2004 – *Bakom blånene* – diktsamling
* 2008 – *Bjønneskjegg* – diktsamling
* 2010 – *Glimt frå våre jordnære frendar* – diktsamling

CD-utgivelser
-------------

* 1999 – *Radiokåseri og skjemtedikt 1*
* 1999 – *Radiokåseri og skjemtedikt 2*
* 2000 – *Radiokåseri 3*
* 2002 – *Radiokåseri og skjemtedikt 4*
* 2003 – *Radiokåseri og skjemtedikt 5*

Referanser
----------

1. 1 2   Våre Minnesider, «Jimmy Bjarne Øvredal / 19.07.1940 - 14.02.2024», besøkt 6. april 2024[Hentet fra Wikidata]
2. ↑  «Jimmy Øvredal er død». *bt.no*. Bergens Tidende. 16. februar 2024. Besøkt 18. februar 2024.
3. ↑  Mona Vindenes (10. mars 2003). «Jimmy Øvredal - forfattaren idnånte fjedlo». scandion.no. Besøkt 1. april 2012.
4. ↑  Mona Vindenes (10. mars 2003). «Jimmy Øvredal - forfattaren idnånte fjedlo». scandion.no. Besøkt 1. april 2012.
5. ↑  «Norge Rundt-innslag med Jimmy Øvredal». NRK. Arkivert fra originalen 24. august 2021. Besøkt 24. august 2021.
6. ↑  "Gunnar Bergo og Frode Fimland (18. september 2018). «Fuglane i folketrua». NRK. Besøkt 24. august 2021.
7. ↑  «Store Jimmy på det store lerretet». Os & Fusaposten. 14. desember 2018. Besøkt 24. august 2021.
8. ↑  Frode Fimland, Elisabeth Kleppe (27. desember 2018). «Vildmarkens Søn». NRK TV. Besøkt 24. august 2021.
9. ↑  «The Wild Man of the North». International Movie Database (imdb.com). Besøkt 24. august 2021.
10. ↑  «Fikk Kongens fortjenstmedalje». ba.no. 1. oktober 2010. Besøkt 1. april 2012.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |